Tonnage

De Tonnage gifft an, wo veel Platz för Fracht un Ladung up en Schipp is. Düssen Platz ut to reken, is nödig for de Afgaven, de betahlt weern mütt, um dor de Kosten for Habens, Lüchtfüers oder for dat Utbaggern vun de Fohrrinn mit af to decken. Düsse Afgaven weert  denn faken na Tonnage betahlt.

Dat Upmeten vun Scheepe na Tonnage is an'n 18. Juli 1982 in Kraft träen un is 1994 internatschonal to Plicht maakt wurrn. Dordör weert nu all Scheepe up desülvige Oort upmeten. De Tonnage is an Stäe vun de Bruttoregistertonnen un Nettoregistertonnen träen. Nee is dor bi, datt dat internatschonal man blot noch een Brutto- un Nettotonnage gifft.

 De Brutto-Tonnage warrt utrekent mit en Formel, wo dat Schippsvolumen unner dat Bovendeck un de ganze Platz in de Rüüme over dat Bovendeck tohopenfaat warrt. Dat Volumen in m³, wat so tohopenrekent warrt, warrt mal nahmen mit en Fakter (en Logarithmus vun de m³). De Tahl, de denn rutkummt, gifft nich de Tonnen oder m³ an, man steiht for de Brutto-Tonnage. 

De Netto-Tonnage is en Tahl, de sunnerlich den Inholt vun den Laderuum vun en Schipp angifft, wo de Fracht oder de Passageere in upnahmen weert. Bi dat Utreken vun de Netto-Tonnage warrt utgahn vun de Brutto-Tonnage, un denn weert al Rüüme, Kamern un Plätze, de nich for de Fracht (oder Passageere) bruuklt weert, dor vun aftrocken. 

Geschichte
De Utdruck Tonn is upkamen to en Tied, as de Scheepe utmeten wurrn sund na de Tahl vun „Tonnen“, dat weern de Fatten, de se transporteern konnen. Verschedene Habenstäder hefft dor unnerscheedliche Maate bi nahmen. So weer dat nödig, en allgemeen Maat to'n Vergliek to Grunne to leggen, t.B. de „Lüübsche Tonn“, de in Lübeck fastleggt wurrn is. To desülvige Tied is ok in „Lasten“ angeven wurrn, wo veel en Schipp dregen kann. 

Tons
In Grootbritannien sund bit gegen 1870 tons na Builder’s Measurement bruukt wurrn. De sund utrekent wurrn na de Formel:
tons (bm) = ((L - 3/5B) × B × 1/2B) / 94, dorbi heet L...Längde in Foot, B...Breede in Foot.

Registertonnen
De Registertonn is en oolt Maat för dat Volumen vun en Schipp, also nich för de Masse, de dat Schipp dregen kann, man för den Platz de dor is. Een Registertonn sund 100 engelsche Kubikfoot oder 2,8316846592 m³.

Dorbi is en Unnerscheed maakt wurrn twuschen Bruttoregistertonnen, kortweg BRT (engelsch GRT, Gross Registered Tons) un Nettoregistertonnen, kort NRT (engelsch Net Registered Tons)

De BRT hett dat ganze Schipp bedrapen, also allens, wat an Platz in'n Rump weer, dorto, wat in de Luken over Deck un in de Boten over Deck an Platz weer. 

Up de NRT is een kamen, wenn een vun de BRT wat aftagen hett, sunnerlich de
 Kajüten un Kamern for de Mannschop
 De Brugge
 Maschinenruum, Böötkamern
 Ballasttanks
 Pumpenkamern
 Warkstäen, Spieskamern un Hucks. 

To'n Deel sund düsse Kamern nich na den würklichen Ruum-Inholt berekent wurrn, man veel höger ansett wurrn, vunwegen bestimmte Utnahmen un Regeln. 

Afgaven for de Habens, for de Kanal-Döörfohrt oder for Lotsen sund ut de NRT utrekent wurrn. 

Kategorie:Schippbu
Kategorie:Eenheit